Herning Siden slutningen af november, da de første flygtninge ankom til det nye asylcenter i Herning, har byens værtshuse og diskoteker oplevet store problemer med udenlandske mænd, der udviser manglende respekt for de kvindelige gæster. Episoderne er mange - og omfatter flere tilfælde af seksuel forulempelse.

Byens værtshuse og diskoteker har op gennem december måned fået talrige klager over asylansøgere, som har forulempet stedets kvindelige gæster.

En af restauratørerne fortæller, at det har været rystende at opleve, hvor lidt respekt nogle af disse mænd har for kvinder.

En af kvinderne er 24-årige Nadia Stenstrup fra Herning, som to gange har været udsat for grænseløs opførsel af ukendte mænd.

- Sidste gang var nytårsaften, fortæller hun til Herning Folkeblad.

- Vi var gået ind på "Baren" i Østergade, hvor der ud på natten var mange mænd fra Mellemøsten, som ikke kunne tale dansk. Da jeg på et tidspunkt stod sammen med min veninde i rygerummet, kom en af dem bagfra og tog mig på brysterne uden varsel, fortæller Nadia Stenstrup.

Nadia Stenstrup og fortæller, at der var særligt mange udenlandske singlemænd i byen den aften. Hun vurderer, at mændene var asylansøgere, fordi de ikke kunne dansk og i øvrigt også talte dårligt engelsk.

- De stod i grupper uden for Baren og langs hele gågadestrækningen mellem kongrescentret og Torvet. Da vi kom gående, blev vi flere gange omringet af arabiske mænd, som var nærgående og verbalt anmassende. Jeg vil mene, der var mellem 50 og 100 mænd. Det var sådan set ret utrygt, fortæller hun.

Tendensen bekræftes fra byens beværtninger, hvor blandt andre restauratør Jan Taulbjerg fra pubben "Fox and Hounds" kan nikke genkendende til problematikken.

- Problemerne opstod nogenlunde samtidig med ankomsten af de første flygtninge. Jeg må helt ærligt sige, at det har været rystende at opleve, hvor lidt respekt nogle af disse mænd har for kvinder, siger restauratøren til Herning Folkeblad.

Han har op gennem december måned fået talrige klager over asylansøgere, som har forulempet stedets kvindelige gæster.

- De kommer ofte i grupper og kan finde på at slå ring om kvinderne på dansegulvet og forgribe sig fysisk på dem. Derfor har vi nu en dørmand, som kun har til opgave at overvåge vores dansegulv hver fredag og lørdag nat, oplyser Jan Taulbjerg.

Hernings restauratørforening bekræfter over for Herning Folkeblad, at man vil inddrage myndighederne og starte en dialog med politiet for at komme problemerne til livs.

Opdateret torsdag d. 14. januar 2016 klokken 15.37.

Læs mere om sagen i dagens Herning Folkeblad eller her på aoh+

Læs også

- En fremmed mand tog mig på brysterne

+Abonnement

Læs også

Krænkelser skal anmeldes

+Abonnement